33. schôdza NR SR - 15.deň - A. dopoludnia
Dátum: 2025-04-16
Poslanec: Šipoš, Michal (SLOVENSKO)
Druh vystúpenia: Vystúpenie v rozprave

21. Ďakujem veľmi pekne. Ctené plénum, milé poslankyne, vážení poslanci, milí občania, ktorí sledujete tento prenos priamy z Národnej rady, alebo možno tí, čo to budete sledovať zo záznamu, tak dnes v Národnej rade rokujeme o zmrazovaní platov poslancov Národnej rady, pretože za hnutie SLOVENSKO si myslíme, že v týchto časoch, kedy vláda bije po hlave všetkých občanov na Slovensku, živnostníkov, podnikateľov, berie dôchodcom rodičovské dôchodky, rodinám kradne daňové bonusy, zvyšujú všetky dane, všetky poplatky, zavádzajú nové dane a kupujú si luxusné miliónové lietadlá, kupujú si státisícové limuzíny, stavajú si haciendy na francúzskej Riviére, na Jadrane, mnohokrát nie je možné dokázať ten príjem za to, že si môžu takéto luxusné haciendy stavať, tak práve preto v týchto ťažkých časoch, kedy uvalili na ľudí konsolidáciu a hovoria všade v každej jednej relácii, na každej jednej tlačovke ľuďom, že treba šetriť, že si treba uťahovať opasky, že treba konsolidovať, tak práve v týchto časoch... a ešte som zabudol dodať, ministri si zdvojnásobili platy. Fico zarába pomaly najviac v celej Európe zo všetkých premiérov, 12-tisíc eur. Prezident Slovenskej republiky, ktorý sa preklamal do Prezidentského paláca a je známy tým, že je, volajú ho, že je spoluobyvateľ Prezidentského paláca s Gerym. Vidíme na fotkách, ako si púšťa videjká, kde jeho Gery behá z jednej miestnosti Prezidentského paláca do druhej, ako Gery sa chodí preháňať po prezidentskom parku, a prezident zarába viac ako 18-tisíc eur, ctení občania, 18-tisíc eur mesačne zarába prezident Slovenskej republiky, ktorý sa chodí každý druhý deň na sociálnej sieti venčiť so svojím psíkom. A v týchto časoch prichádza hnutie SLOVENSKO, môj kolega Július Jakab s návrhom, aby si poslanci Národnej rady zmrazili platy, pretože je to správne, pretože je to solidárne, pretože treba vyslať signál ľuďom na Slovensku, že súcitíme s týmto národom. Teraz hovorím hlavne k poslancom vládnej koalície. Práve tuná máme troch poslancov zo SMER-u. Ja by som sa ich chcel opýtať, že či si myslíte, že toto vám ešte ľudia zožerú, že vy sa tu budete tváriť, že vás sa to netýka, že všetko je v poriadku, že vy si môžete tie platy navyšovať a že jednoducho ľudí to nezaujíma. Veď to nemôžete myslieť vážne. Vy si poviete, ako to spomínal môj kolega Tibor Gašpar, to sú nejaké pár stovák eur, veď o čo ide. Možno pre vás je to pár stovák eur na kávu alebo sú to nejaké drobné pre vás, ale pre mnoho ľudí na Slovensku práve tých sto eur rozhoduje o tom, že či tá rodina bude mať na zaplatenie účtov, či bude mať na zaplatenie potrieb pre deti do školy, či budú mať na jedlo, na stravu, na hypotéku. Všetko ide za vašej vlády hore a vy neviete nič iné povedať ľuďom, len sa vyhovárať na to, že za to môžu vaši predchodcovia. Obohratá platňa, ktorej už neverí ani podľa mňa bežný radový člen SMER-u. Lebo keď ste to hovorili na začiatku, možno po mesiaci, dvoch, troch, že vlastne musíte konsolidovať, lebo minulá vláda zadlžila Slovensko, alebo rozvrátila verejné financie, tak vtedy vám to možno ešte tí ľudia spapkali. Ale tí ľudia nie sú hlúpi. Tí ľudia si vedia pozrieť štatistiky. Vedia si pozrieť, že ste ešte v tom roku, kedy ste sa dostali do vlády, v roku ´23, že ste ten dlh ešte navýšili. Môže mať Kamenický tlačoviek, koľko chce. Môžte chodiť do tých relácií nedeľných všetci, koľko chcete. Môžte tým ľuďom rozprávať, že vy to musíte robiť preto, lebo bývalá vláda, ale ľudia na Slovensku nie sú hlúpi, vy tu nie ste prvýkrát, poslanci zo SMER-u, že vám toto tí ľudia zožerú. Lebo to isté ste hovorili, keď ste nastúpili po Dzurindovi, ja si to veľmi dobre pamätám. Každá jedna relácia, každé jedno vystúpenie, tá istá obohratá platňa, lebo Dzurinda, lebo Dzurinda. Potom ste sa dostali druhýkrát do vlády po vláde Ivety Radičovej, nič iné som nepočul z úst Roberta Fica a predstaviteľov SMER-u, len jak za všetko môže Radičová. A Radičová najhoršia sem a Radičová najhoršia tam a všetko zlé, každá jedna kauza, za všetko mohla Radičová. Toto bola vaša obohratá pesnička, keď ste nastúpili po vláde Ivety Radičovej. No a čo ste si vymysleli teraz? Nič nové, stále to isté, lebo Matovič, lebo Ódor, lebo Heger a stále to isté dookola. Lenže vy tu nie ste prvýkrát, vy tu nie ste mesiac, že tu vládnete mesiac, dámy a páni zo SMER-u, vy ste tu štrnásty rok. Vy ste tu v štvrtej vláde Roberta Fica už viac ako rok a pol. A tí ľudia na Slovensku nežerú seno, že im stále budete rozprávať lebo Matovič, lebo Heger, lebo Ódor. A potom, keď sa zistí, že sa idú vám zvýšiť platy a naše hnutie príde s návrhom, aby sa tie platy zmrazili, tak potom začnete hrať tie také klasické divadielka pred médiami, najprv že no to ešte sa musíme poradiť o tom na kluboch, potom povie poslanec Puci, že to vy prídete s vlastným návrhom, ako sa tie platy zmrazia, potom Šutaj Eštok na ďalší deň povie v televízii, že on sa rozprával s pánom predsedom Rašim, Národnej rady, a pán Raši príde s vlastným návrhom, ako sa tie platy znížia, zmrazia, no a potom prejde týždeň, potom prejde druhý týždeň a zrazu sa zisťuje, že s ničím neprídete, že ste sa o tom nerozprávali na kluboch, že to bola len dymová clona a zase ste klamali ľudí na tých tlačovkách, zase ste si vymýšľali bludy, ako vy prídete s vlastným návrhom. A keby naše hnutie SLOVENSKO s týmto návrhom neprišlo, tak v tichosti sa tie platy navýšia, tých pár stovák sa vám navýši a život ide ďalej, však nech si tí ľudia obyčajní na Slovensku priplatia, nech cvakajú každý deň tie zvýšené poplatky, nech cvakajú každý deň tú zvýšenú dépeháčku, nech im berú tie rodičovské dôchodky, nech im berú tie daňové bonusy! Pre mnoho rodín to sú tisícky eur ročne. Pre rodinu s dvoma stredoškolákmi to je ročne viac ako 2 200 eur, ktoré im vy beriete. Pre rodinu, ktorá má vysokoškolákov, viac ako 3 300 eur ročne. Nič nerobíte, len kupujete nezmyselné, predražené veci, zvyšujete dane, beriete obyčajným ľuďom sociálne výhody, ktoré mali, pritom Fico pred voľbami opäť klamal a hovoril, že nič sa nevezme ľuďom, nič sa nevezme zo štandardu sociálneho, ktorý je nastavený. A vy si nemáte tú hanbu tým ľuďom to nakoniec vziať a hovoriť si, že ste sociálna demokracia. To je neuveriteľné, to je neuveriteľné, čo si dovoľujete! Ale v poriadku, vy ste si vybrali túto cestu, vy ste si povedali, že vy môžete všetko, že vy si môžete zdvíhať platy, že vy si môžete kupovať luxusné lietadlá miliónové, že vy si budete šiť zákazky na svojich kamarátov, aby policajti mali košele z kávových zŕn, fajn, vy budete dávať zákazky firmám, ktoré nemajú vlastný zvonček, nemajú vlastnú adresu, na hasičské autá za milióny eur, fajn, v poriadku, veď okej, ale keď vy si myslíte, že ľudí oblbnete aj pri tom, že sa vám budú zdvíhať platy, a že ľudia na to zabudnú, tak budete veľmi-veľmi sklamaní pri ďalších voľbách. Ja som presvedčený o tom, že ľudia vám to v ďalších voľbách spočítajú a práve tieto maličkosti pre vás, ako hovorí Fico, prd do stromovky, alebo ten alkohol v parlamente, o ktorom sme tu rokovali včera, že by sme mali ísť vzorom a zakázať ten alkohol v parlamente, práve na takýchto veciach vám to tí ľudia v ďalších voľbách spočítajú. To si môžete byť istí. Pretože vy ste si vybrali cestu papalášizmu, vy ste si vybrali cestu, že budete sa správať ako bohovia na Olympe, a ľudí deptáte, ničíte, oriete im po chrbtoch. A toto nerobia sociálni demokrati, dámy a páni! Takže ešte raz chcem poďakovať aj poslancom z opozície, z PS-ka, že sa pridali k tomuto návrhu, že to podporia, chcem sa poďakovať poslancom z opozície, zo SaS-ky, že sa pridali k tomu návrhu a že to podporia, taktiež kolegom z KDH, ktorí nakoniec tiež zahlasujú za tento zákon. Čiže celá opozícia je v tomto zjednotená, lebo vie, že potrebujeme ukázať ako poslanci Národnej rady solidaritu ľuďom, že vnímame, že všetko ide hore, že vnímame, že táto vláda všetko zdražuje, že im ceny potravín idú hore. Každý jeden poplatok! Preto to je podstatné tým ľuďom ukázať solidaritu. Ale čo urobíte vy, páni poslanci zo SMER-u, HLAS-u, SNS? Som veľmi zvedavý, čo urobíte. Ale verte tomu, že keď to nepodporíte, tak v ďalších voľbách to ľudia vám spočítajú. Ďakujem pekne.